Mata-Mata wys sy mooiste vere | Netwerk24
Deur MC Botha 26 Maart 2021 05:03
Die buitengewoon goeie reëns in die Kalahari het MC Botha gelok om die Kgalagadi-oorgrenspark te besoek.
Volstruisies en hul pa in die pad net buite Mata-Mata. Foto: MC Botha
Laas was ek en my vriend Schalk le Roux van Oudtshoorn in 2008 hier.
Toe was die wêreld droog, uitgedor: Rooi duine het in lug­spieëlings gedans en vaalgeel gras het in hittegolwe gebeef terwyl springbokke, blouwildebeeste en gemsbokke mistroostig in die skadu's van kameeldorings geskuil het.
Nou is dit 'n heel ander storie. Die groen lote van suurgras en Boesmangras skiet op tot heuphoogte en korter grassies en struikies tooi die eens pastelkleurige landskap in skakerings van groen, saffraan en skarlaken.
Derduisende skoenlappers dartel oral in die veld en oor die pad, voëls van alle soorte vlieg rond en kan skaars byhou om hul kleintjies te voer.
Skoenlappers, meestal Afrikaanse swerwers, by 'n droë modderpoel. Foto: MC Botha
Foto: MC Botha
Natuur se oorvloed
Ons kamp onder meer vier nagte langs die Auobrivierbedding by Mata-Mata, op die grens met Namibië aan die verre weste van die park. Die natuur se oorvloed is nêrens meer sigbaar nie as net hier binne die omheinde grens van die klein kampeerterreintjie.
'n Ander uilspesie is minder gelukkig. Een vroegmiddag in die skroeiende hitte bars 'n helse gekwetter en gekras van voëls in 'n boom skuins bo die tent uit.
'n Gevlekte lyster vlieg op na 'n boomtop. Foto: MC Botha
Rooiborslaksmanne, mossies en mikstertbyevangers duik knaend af op iets wat êrens agter 'n blaredak skuil.
Kan dit 'n slang wees wat hulle só ontstig? Skielik kies die swerm hoogs ontstelde geveerdes koers na 'n boom nog nader aan ons.
Hulle jaag al die tyd 'n witkol­uil, daardie piepklein uiltjie wat bekend is om sy eentonige "peu-peu-peu-peeeu" wat snags so kenmerkend van die Afrika-savanna-bosveld is.
Die uiltjie vlug vir sy lewe en gaan kruip met 'n desperate rats swiep weg in 'n gat van 'n boomstam net bo die grond.
Te laat vir suikerwater
Die volgende aand toe die son sak, is 'n ander voëltjie minder gelukkig.
Terwyl ek met ons buurman by die grensdraad voor ons staan en gesels, vlieg 'n tortelduif hom des moers teen die draad.
Hy beland op sy rug in die stof, 'n meter of twee van grondeekhorings se skuilgat.
Die eens droë Auob is nou 'n groen lushof. Foto: MC Botha
Dié trek die duif versigtig aan sy bek nader, en die oomblik toe hy besef die voël is dood, gryp hy een van die voël se rooi pootjies in sy eie voorpootjies vas en vreet die poot heeltemal op.
Daarna die ander poot, toe takel hy die borskas, die vlerke. Binne die bestek van 'n kwartier is die duif opgevreet dat net sy kop en 'n hoop vere agterbly.
'n Mikstertbyevanger voer sy veel groter pleegkind. Foto: MC Botha
'n Boom vol witwanguile. Foto: MC Botha
Netwerk24 Foto: MC Botha
Sy pleegouers is twee mikstertbyevangers wat omtrent besig gehou word om hul aangenome kleintjie – wat meer as twee keer groter as hulle is – se honger te stil.
Anders as haar niggie, die Piet-my-vrou, wat talle voëlsoorte parasiteer, lê die Afrikaanse koekoekwyfie haar eiers uitsluitlik in die nes van mikstertbyevangers.
Eintlik ironies dat mikstertbyevangers – van die kordaatste en aanvallendste kleiner voëls – só uitoorlê kan word. Sodra die koekoekeier boonop uitbroei, skop die pasgeborene die ander eiertjies uit die nes en verseker derhalwe dat net hý grootgemaak sal word.
Botha is 'n fotojoernalis en skrywer.
As jy ook daar wil kampeer
Mata-Mata is, saam met Twee Rivieren en Nossob, een van drie ruskampe in die Kgalagadi-oorgrenspark.
Die kamp grens aan Namibië en verblyf bestaan uit chalets (ook vir gesinne) en kampeerplek.
Besoekers kan verwag om kameelperde te sien, wat tipies by dié kamp voorkom.
Die kamp het 'n ontvangskantoor, swembad, winkel en brandstof is daar te koop.
Elektrisiteit word deur 'n kragopwekker voorsien en daar is geen krag van 21:30 tot 05:00 nie.
Daar is geen telefoon of selfoonontvangs nie.
Mata-Mata is sowat 2,5 uur se ry van die Twee Rivieren-kamp.
Kampterreine is beskikbaar vanaf R400 per staanplek per aand vir twee mense. Ekstra volwassenes betaal R100 per aand en kinders R50.